
RAPORT DE SPECIALITATE
privind aprobarea Raportului final întocmit de Comisia de selecţie, în vederea numirii noilor membri în Consiliul de Administraţie la Compania Locală de Termoficare „COLTERM” S.A. Timișoara, stabilirea criteriilor de integritate și indicatorilor cheie de performanță

	Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea Raportului final întocmit de Comisia de selecţie, în vederea numirii noilor membri în consiliul de administraţie la Compania Locală de Termoficare „Colterm” S.A. Timișoara, stabilirea criteriilor de integritate și indicatorilor cheie de performanță;
Având în vedere Raportul pentru numirile finale in vederea ocuparii posturilor vacante de membri în Consiliul de Administrație la Compania Locala de Termoficare “Colterm” S.A., nr. SC2021-26092/17.09.2021, întocmit de Comisia de selecţie;
Având în vedere adresa Companiei Locale de Termoficare „Colterm” S.A. Timișoara nr. SC2021-026029/17.09.2021 prin care ne-au fost comunicate criteriile de integritate şi indicatorii de performanţă, pentru membrii Consiliului de Administraţie și conducerea executivă;
Având în vedere adresa Direcţiei Tehnice nr. SC2021-24745/17.09.2021 prin care au fost formulate propuneri privind indicatorii cheie de performanţă;
Având în vedere Hotărârea Consiliului Local  nr. 152/22.04.2021 prin care a fost declanşată procedura de selecţie a membrilor Consiliului de Administrație la Compania Locală de Termoficare “COLTERM” S.A. Timișoara;
Facem următoarele precizări: 
În temeiul art. 3 pct.-ul 2 lit. b) din O.U.G. nr.  109/2011 privind guvernanţa corporativă a întreprinderilor publice, autoritatea publică tutelară are competenţa de a propune, în numele unităţii administrativ-teritoriale, candidaţi pentru funcţiile de membri ai consiliului de administraţie.
Potrivit art. 3 pct. 6 din OUG nr. 109/2011 autoritatea publică tutelară, are competenţe să stabilească criterii de integritate pentru membrii consiliului de administraţie/consiliului de supraveghere, directori/directorat şi să asigure înscrierea acestora în contractele de mandate.
 În conformitate cu art 11 alin. (3) , art. 14 alin. (1), art. 16 și art. 20 din normele metodologice pentru stabilirea indicatorilor de performanță financiari și nefinanciari prevăzute în Anexa nr. 2 din HG nr. 722/2016 „autoritățile publice tutelare pot stabili prin act administrativ indicatori de performanță suplimentari raportați la specificul și complexitatea activității întreprinderii publice.”
Structurile de guvernanţă corporativă din cadrul fiecărei autorităţi publice tutelare propun conducerii acesteia ceea ce consideră a fi indicatori financiari şi nefinanciari de performanţă potriviţi, în concordanţă cu interesele întreprinderii publice. (…) Aceștia vor fi folosiţi ca bază de negociere pentru indicatorii de performanţă financiari şi nefinanciari rezultaţi din planul de administrare.
În conformitate cu prevederile art. 25 din Anexa nr. 2 la HG nr. 722/2016, “pentru o abordare echilibrată a evaluării performanţei şi a componentei variabile, ponderile ICP, care însumate să reprezinte un procent de 100%, se stabilesc conform modelului de mai jos:
25-50% ICP financiari;
10-25% ICP operaţionali;
5-25% ICP orientaţi către servicii publice;
10-25% ICP responsabilităţi specifice activităţii de guvernanţă corporativă.”
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor şi serviciilor publice de interes local şi ale societăţilor comerciale şi regiilor autonome de interes local.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
În concluzie, având în vedere cele prezentate mai sus, înaintăm Consiliului Local următoarele:
1. Raportul Final nr. SC2021-26092/17.09.2021  întocmit de Comisia de selecție în vederea numirii noilor membri în Consiliul de Administraţie la Compania Locală de Termoficare „COLTERM” S.A. Timișoara (Anexa 1),
2. Criterii de integritate (Anexa 2),
3. Indicatori cheie de performanță (Anexa 3).

	Având în vedere prevederile legale expuse în prezentul raport, apreciem că Proiectul de hotărâre privind aprobarea Raportului final întocmit de Comisia de selecţie, în vederea numirii noilor membri în Consiliul de Administraţie la Compania Locală de Termoficare „COLTERM” S.A. Timișoara, stabilirea criteriilor de integritate, și indicatorilor cheie de performanță, îndeplinește condițiile pentru a fi supus dezbaterii și aprobării plenului consiliului local. 

